
Justizmord esetek a spanyol és olasz nyelvterületeken

A dolgozat azért készült el, mert ahogy bármilyen szakmában, a joggyakorlás során és a kriminalisztikában keletkezett hibákból is mindig fontos tanulni. Különösen azért, mert a joggyakorlás sokszor kifejezetten nagy hatást gyakorol az emberek életére, így különösen fontos, hogy pontos és igazságos döntések szülessenek.
Ezért döntöttem úgy, hogy a dolgozatomban feldolgozok olyan eseteket, amelyek során valamilyen kriminalisztikai, vagy egyéb hiba történt a büntetőeljárások során, hogy ezekből tanulságot levonva okulhassanak a jövő joghallgatói vagy gyakorló jogászai.
Annak érdekében, hogy teljes képet kaphassak az általam kutatott témáról, dolgozatomban először fogalmi áttekintést végeztem a justizmordra nézve, majd feltérképeztem a történeti előzményeit, és a gyakorlati jelentőségét, ezután jöhettek az esetek feldolgozásai. Mind az olasz, mind a spanyol nyelvhez kapcsolódó esetek közül tízet-tízet választottam, ezek között voltak olyanok is, amelyek a területükben, és olyanok is, amelyek a résztvevő személyekben kapcsolódtak az adott nyelvekhez.
Saját munkámnak tulajdonított eredmény a dolgozatban az, hogy Magyarországon még néhány idegen nyelvhez képest kevésbé népszerű az olasz, illetve a spanyol nyelvek oktatása és tanulása, így azzal, hogy olyan eseteket vizsgáltam, amelyek olasz vagy spanyol nyelvű országokban történtek, vagy pedig ilyen anyanyelvű személyek a főszereplői, olyan kutatást készíthettem, amelyre kevés előzmény volt a hazai kutatásokban. Így olyan eseteket hoztam el és elemeztem magyar nyelven, amelyekről esetleg még nem hallhattak a magyar joghallgatók és joggyakorlók, és általam megismerhetik azokat.



